**SADRŽAJ**

Milenijumski razvojni ciljevi za Bosnu i Hercegovinu

3

Izbacivanje “ne” iz riječi nesposobna

4 - 6

Zapanjujuća Stopa depresije širom svijeta

7

najveći kapital naše zemlje: mladi ljudi - studenti

8 - 10

Slijepa opunomoćenica njemačke vlade

11 - 12

Žene su više pogođene siromaštvom

13

Žene i ambicioznost

14 - 15

POSLJEDNJE ŽELJE POZNATIH OSOBA

16 - 17

Mama, sretan ti tvoj dan

18

Hirurg paralizovan od struka nanIže operiše iz invalidskih kolica

19

tuzlanski kanton po mjer svih građana

20

HAWKING PODRŽAO EUTANAZIJU

21

POSAO U NORVEŠKOJ

22 - 23

bizarni načini života

24 - 25

ŠARENA STRANA

26

SPORT

27

**NEKE INFORMACIJE KORIŠTENE SU IZ DNEVNIH NOVINA I INTERNET STRANICA.**

***Informativni centar za osobe sa invaliditetom “Lotos” Tuzla***

***Redakcija:***

Fikreta Hasanović

Anes Ćehović

Suvad Zahirović

Sanja Zahirović

Jasminko Bijelić

Mersiha Mehmedović

***Glavni i odgovorni urednik:***

Fikreta Hasanović

***Adresa redakcije:***

M. i Ž. Crnogorčevića 3 75 000 Tuzla

Tel./Fax: + 387 35 251-476, 251-245

***E-mail:*** ic.lotos@bih.net.ba; info@ic-lotos.org.ba

***Web:*** www.ic-lotos.org.ba

***Izdavač:*** Informativni centar za osobe sa invaliditetom “Lotos” Tuzla

***Tiraž:*** 1000 primjeraka

***INICIJATIVA (lat.)***

Podsticaj za neku aktivnost posebno u pravu, zakonodavna inicijativa, pravo na podnošenje prijedloga zakona i drugih akata s pravnim dejstvom. Uopšte, “čovjek od inicijative” je onaj koji samostalno preduzima potrebnu aktivnost u svom ili širem djelokrugu privatnog ili javnog života, ne čekajući za sve naredbe ili spoljašnji podsticaj.

**Broj: 08-651-437-4/97**

**Sarajevo 16.12.1997. god.**

**Redni broj: 746**

**Upis u evidenciju javnih glasila izvršen u skladu sa Zakonom o javnom informisanju.**

**Milenijumski razvojni ciljevi**

Prihvaćanjem Milenijumske Deklaracije od strane 189 članova Ujedinjenih naroda u septembru 2000. godine je bio važan trenutak za suradnju na globalnom nivou u 21. stoljeću. Deklaracija je istakla temeljne izazove s kojima se čovječanstvo suočava u novom milenijumu, također je istakla i odgovore na spomenute izazove, te postavila specifične indikatore za pristup međusobno povezanim razvojnim ciljevima i zadacima, vlasti, miru, sigurnosti i ljudskim pravima.

**Milenijumski razvojni ciljevi u Bosni i Hercegovini**

Bosna i Hercegovina se nalazi na prekretnici. Nakon razornog rata od 1992. do 1995. godine, te velike rekonstruktivne pomoći međunarodne zajednice, zemlja se sada nalazi na prekretnici između ekonomske, socijalne i političke ovisnosti, te samoodrživosti i vlasništva nad vlastitim razvojem. Izvještaj Ljudskih Razvojnih/Milenijumskih Razvojnih ciljeva Bosne i Hercegovine za 2003. godinu smatra se progresivnim te predlaže politike određenih sektora za implementaciju Milenijumskih razvojnih ciljeva (MDG) do 2015. godine.

1. Iskorijeniti ekstremno siromaštvo i glad;
2. Postići sveobuhvatnost osnovnog obrazovanja;
3. Unapređenje jednakosti spolova i podrška ženama;
4. Smanjiti smrtnost djece;
5. Unapređenje zdravog materinstva;
6. Suzbiti HIV/AIDS, malariju i druge zarazne bolesti;
7. Osigurati održivost okoliša;
8. Razviti globalno partnerstvo za razvoj.

**Izbacivanje “ne” iz riječi nesposobna**

Kada mi se sve ovo dogodilo u julu 1998. godine, bila sam profesionalni atleta, takmičila se za mjesto u Konjičkom timu Sjedinjenih država. Bila sam navikla na nevolje, to je bilo ukorijenjeno u mom „nikad ne odustani mentalitetu“, boriti se pod svaku cijenu za veću slavu uspjeha. Samo ovoga puta, natjecala sam se sa svojim najvećim protivnikom, jedinim koji je mogao uzeti samo suštinu onoga što jesam, i ostaviti razbijenu i oštećenu upravo tamo na cesti… do ostatka mog srca. Moje putovanje je završeno 10 minuta nakon planirane destinacije... Dok sam se kretala prema izlazu na mjestu gdje se naplaćuje putarina, auto koje sam ja vozila udarilo je u traktorsku prikolicu i ja sam završila sa višestrukim, trajnim povredama, najobuhvatnija je bila povreda mozga. Bila sam prisiljena da ponovo naučim čitanje, pisanje, hodanje i jedenje. Razvila sam iznenadne napade i intenzivne strahove od ljudi, ili da idem negdje sama da neću biti napadnuta zbog mog stanja. Moje naglo skretanje me je vodilo niz cestu na kojoj nisam znala da li mogu upravljati. Bila je to naporna, mučna rehabilitacija, ona koja se radi godinama. Željela sam da odustanem. Pokušala sam, ali nešto mi nije dozvolilo, to nešto je bio nevjerovatan pas koji se zvao Dui.

**Dui**

Kad sam ga prvi put vidjela 1994., bio je pothranjeno mladunče i očajno je željelo nekog da se brine o njemu i pruži mu ljubav. Pripadao je čuvaru staja gdje sam ja držala svog konja. Nažalost, čuvar nije dobro pazio Duija. 18 mjeseci star, miješani bernardinac i njemački ovčar, živio je zavezan za trijem mobilne kuće koja je bila njegov dom. Njegove uši koje su visile bile su inficirane od konstantnog napada roja muha. Jednoga dana, čula sam da ljudi iz menadžmenta planiraju dati Duija da ga uspavaju. Požurila sam da vidim o čemu to oni pričaju i oni su mi objasnili da je čuvar u zatvoru i da nije bilo nikog da se brine o Duiju. Umjesto da čekaju nervozno da neko uzme i usvoji Duija što se nikad neće dogoditi, složili su se da je humanije da ga uspavaju. Prije nego sam se mogla i zaustaviti, riječi: “ja ću ga uzeti” su mi izletjele iz usta i postala sam novi vlasnik šteneta koji je bio težak 30-tak kilograma, starog 18 mjeseci, netreniranog, pothranjenog, pretjerano odanog i koji se zvao Dui. Imala sam plan. Odvest ću Duija, očistit ću ga, ugojiti ga, trenirati ga, što mu je očajnički bilo potrebno i onda ću naći nekog da ga usvoji. Uspjelo je. Ja sam ga usvojila. Nisam imala pojma da će to moje dobro djelo koje sam učinila dovesti do mog vlastitog spasa. Odmah nakon što sam otpuštena iz bolnice, Dui je počeo reagovati na moje predstojeće napade. Sjeo bi na moja stopala sprečavajući me od kretanja dok to ne bi prošlo. Ako bih ja hodala on bi mi stao na put i nije htio popustiti dok nisam sjela dole. Osjetila sam mir kad sam shvatila da Dui pokušava da me upozori - on je razumio i uzeo na sebe da bude moj spasioc. Moj svijet je postao svjetliji ponovo i bila sam opet sigurna kad sam ostajala sama kod kuće. To je bio veliki trijumf za mene. Na kraju, vanjski svijet i njegovi izazovi pozvali su me van iz mog povučenog postojanja. Znala sam da nisam u stanju da idem sama, ali na sreću nikada više neću biti sama, imam Duija. Odlučili smo da damo Duija na procjenu u centar za treniranje pasa da vidimo može li biti istreniran za pomoć i asistiranje meni na javnim mjestima. Nakon prolaska rigoroznog treninga i učenja potpunoj poslušnosti, Dui je dobio naziv pas pomagač. Pas kojeg sam spasila uzvratio mi je uslugu i postao moj veliki spas. Mislila sam moje nevolje su prestale, barem malo – nisam znala da zapravo tek počinju. Kratko nakon što sam dobila psa pomagača, počela sam dobivam zabrane pristupa. Nezakonske zabrane gdje su pokušavali da zabrane osobama svaki pristup sa psom, pa i psom pomagačem.

U početku, zastrašena i svjesna svog govora koji je bio nejasan, disleksičan, ne bih se suprotstavljala i vratila bih se kući nazad u moj zatvor invalidnosti zajedno sa još jednim dijelom dostojanstva koji je nestao. Zabrane pristupa su se nastavile i osjetila sam da klizim u duboku, tamnu depresiju. Bila sam u velikoj boli i tako nesigurna u sebe takvu kakva jesam. Da se moram boriti da prođem kroz svaka vrata, činilo mi se kao prevelik teret koji moram ponijeti. Dui je obnovio moje nade da novi život može postojati izvan granica moje invalidnosti. Održala sam postojanost kroz bolnu rehabilitaciju i bolan proces učenja kako da živim novi način života a sada je ta nada počela da vene. Jedno već uobičajeno, bolom ispunjeno veče, krenula sam da kupim par stvari u lokalnoj prodavnici. Željela sam da izađem iz prodavnice što prije je moguće jer sam znala da moje noge neće izdržati dugo vremena. Vidjela sam jednog uposlenika na vratima, pripremila sam se da kažem riječi zahvale što mi drži vrata ali umjesto toga me je obasuo ljutitim govorom i uvredama, akcentuirajući na moju „glupost“ zbog uvođenja mog psa u njegovu prodavnicu. Uzela sam dubok uzdah i rekla: „Pogledaj! Ja sam osoba sa invaliditetom i da, to je moj pas pomagač. Prema svima zakonima, on može da me prati na svim javnim mjestima”. Rekla sam da sam u velikoj boli sada i da nemam snage da se suočavam sa takvim uvredama. “Ako imate problem sa mnom i mojim psom, predlažem Vam da odete do policajca koji je odmah iza ugla. Upravo sada idem u kupovinu”. Onda sam se okrenula, Duija također i otišla da obavim svoju kupovinu.

Na mom putu prema izlazu iz prodavnice uposlenik je potrčao za mnom da mi se izvine. Prihvatila sam njegovo izvinjenje i otišla. Ušla sam u auto i plakala. Puno sam plakala, jer mislila sam čak i to što mi se taj mladić ispričao da nije tako mislio. Jedan drugi uposlenik mu je rekao nešto za njegovo ponašanje i kako je mogao da uvali u nevolju sebe i poslodavca. Plakala sam jer nije vidio ili nije htio da vidi, da je Dui moja linija života i bez njega nisam vidjela smisao života. Plakala sam jer iskreno nisam znala šta da uradim u vezi toga. Tu noć tačno prije spavanja, molila sam se Bogu da se izborim sa svim preprekama i grubim ponašanjima na koje nailazim. Molila sam za ustrajnost da ustrajem u tome da dam Duiju priliku da obavlja posao za koji je bio predodređen i da dokaže da to može. Molila sam za mogućnost da se pridružim svijetu i živim ponovo. Kad sam se probudila bila sam spremna na novi početak. Imala sam san gdje sam shvatila da svi oni koji odbijaju da razumiju su oni koji nemaju edukacije o tom problemu. Da su ljudi upoznati sa zakonima o osobama sa invaliditetom i pravima pasa vodiča ne bi zabranjivali pristup. Šta bi bilo kad bih ja upoznala ljude s tim šta sve rade psi pomagači za razne vrste invalidnosti. Sigurno, oni bi promijenili svoj način razmišljanja da znaju koje ogromne koristi psi rade za svog vlasnika! Bilo je to sad tako jasno. Vidjela sam sebe da idem u sve objekte gdje su mi odbili ulaz i da razgovaram sa njihovim menadžerima kako bi ih edukovala o pravima osoba sa invaliditetom i njihovim odgovornostima. Vidjela sam sebe kako dijelim svoju priču u nadi da će to izazvati suosjećanje – suosjećanje koje će se širiti po mojoj vlastitoj zajednici, kako bi promovisali pse pomagače zbog svijesti i prihvatanja svugdje. Ukratko, vidjela sam novi san…

**Canine i Abled**

Canine i Abled je neprofitna organizacija, koja govori o raširenom i nedovoljno predstavljenom javnosti problemu osoba koje imaju psa pomagača. Dui i ja smo krenuli u misiju da ukinemo predrasude i otvorimo srce i vrata za osobe sa invaliditetom koje ovise o pomoći psa pomagača. Zajedno smo edukovali bezbroj menadžera i osoblja o njihovim pravima i odgovornostima prema klijentima sa invaliditetom. Objasnila sam im koliko teške znaju biti riječi: “Ne možete uvesti tog psa ovdje” i kako znaju devastirati osobu koja cijeli dan provede tjerajući samu sebe da prođe kroz ta vrata koja se pred njima zatvore. Podijelila sam svoju cijelu priču u programu gdje sam ga stavila u formu motivacionog govora nadajući se da ću uliti hrabrost i inspiraciju drugima i dijeleći s njima alate koje sam prvo koristila kao sportiskinja, zatim kao nedužna žrtva u nadi da dosegnem svoje zacrtane ciljeve. Sve to bi širilo znanje o psima pomagačima kroz ovaj program. Dui i ja smo obećali da nećemo popustiti dok ne dobijemo slobodan pristup i zajedno smo se upustili u putovanje koje nije ništa manje od čuda… Ovih ranih godina moje organizacije, mnogo toga se promijenilo. Dui je penzionisan 2002. godine, ostavljajući veliku prazninu u mom životu… jednu kojoj je trebalo čudo da se popuni. Vjerujem u čuda i baš kao što su moje molitve bile ispunjene već jednom, Bog je ponovo odgovorio na moje molitve i dobila sam Davsona, Duijevog zamjenika. 1998. moj san je nestao. Na teži način sam saznala da čak i najbolji snovi nisu imuni na katastrofu. Ali sam naučila jednu veoma važnu lekciju, prvo da moram da dijelim svoje iskustvo sa drugima i ako imamo vjeru u sebe i naše sposobnosti postoje veći i bolji snovi koji nas čekaju da ih otkrijemo i oni će nas ispuniti na način koji mi nikad nećemo moći zamisliti. Dui, Davson i ja smo krenuli u misiju kako bi ukinuli zabrane pristupa. Moji psi su doveli moj oporavak do faze do koje me nijedan doktor ili lijek nije mogao dovesti. Oni su bili tu uz mene onih dana kad sam osjećala da želim da odustanem i predam se. Nasmijali su me baš kad sam mislila da se nikad više neću smijati. Suočavala sam se sa izazovima s kojima se ne bih mogla suočiti da nije bilo pomoći mojih pasa. Jedan od ovih izazova je bio kako ponovo naučiti da pišem i čitam. A morala sam da čitam i pišem kako bih mogla pisati brošure i edukacioni materijal. Prisilila sam sebe da to učinim radi potrebe da tražim novi san. I to mi se isplatilo jer je izašla moja knjiga “Psi i sposobnost – izbacivanje ne iz riječi nesposoban”. Ovo je nešto što nikad ne bih mogla učiniti bez svojih pasa pomagača.

**Putovanje**

U martu 2002., saznala sam da sam trudna i bila sam presretna. Moja trudnoća je bila visoko rizična i doktori su sumnjali da će moje izlomljeno tijelo biti u stanju da izdrži cijelu trudnoću. 9. novembra 2002., rodila sam prelijepu djevojčicu i dala joj ime Sarah. Čuda se doista dešavaju! Kroz ovo putovanje, naučila sam da se blagoslovi dešavaju onda kad ih najmanje očekujemo…. Izazovi dolaze baš onda kad mislimo da ne možemo više podnijeti… a čuda se dešavaju onda kada vjerujemo u sve ono što radimo. Sarah, Dui, Davson, Canine i Abled su dokaz toga. Svaki put kada ste izgubljeni i kad osjetite da se možete fokusirati na ono što je loše u životu… uzmite minut i odstupite i vidite šta je ustvari pozitivno u tome. Mogu vam garantovati, kada promijenite svoj način razmišljanja, stvari će vam biti mnogo jasnije! Često sam se pitala šta ovaj moj pas pomagač radi za mene. Pogledala sam dole u to plemenito stvorenje i rekla: “Moj pas pomagač je povratio moju sposobnost da vodim normalan život. Upravo zbog njega bila sam SPOSOBNA da postanem punopravni član društva. Zbog njega sam bila sposobna da pokrenem ovaj program i zbog mog psa pomagača ja sam SPOSOBNA da izbacim “ne” iz riječi nesposobna!”

***Prevela: Larisa Bajrić***

**Zapanjujuća Stopa depresije širom svijeta**

Na Bliskom istoku i u Sjevernoj Africi ljudi pate od depresije više nego igdje drugo na svijetu, navodi se u novoj studiji naučnika sa australskog Univerziteta Queensland. U tim regijama depresija ljudima oduzima godine života. U studiji objavljenoj ove sedmice u žurnalu PLOS Medicine navodi se da su korišteni podaci o rasprostranjenosti, učestalosti i trajanju depresije. Otkriveno je da je depresija drugi vodeći uzrok invaliditeta, a ovu dijagnozu ima više od četiri posto svjetske populacije. U mapi koja je prikazana istaknuto je koliko stanovništva u svakoj zemlji pati od depresije, odnosno ima dijagnozu kliničke depresije. Jasno je da u zemljama u kojima je razvijenija svijest o ovoj pojavi i koje imaju lakši pristup ustanovama koje to liječe postoje i podaci o višoj stopi depresije. Zemlje u kojima vladaju tabui protiv poremećaja u mentalnom zdravlju također imaju zabilježenu nižu stopu depresije. Također je bitno istaći da u siromašnim zemljama ne postoje pouzdane ankete o depresiji, te su istraživači bili primorani procjene zasnivati na statističkim modelima regresije. I pored svega ovoga njihova otkrića su značajna i često iznenađujuća. Više od pet posto populacije pati od depresije na Bliskom istoku, u Sjevernoj Africi, Sub-saharskoj Africi, Istočnoj Evropi i na Karibima. Najniža stopa je zabilježena u Istočnoj Aziji, Australiji i Novom Zelandu te Jugoistočnoj Aziji. Govoreći o pojedinačnim zemljama najviše slučajeva depresije ima u Afganistanu, a najmanje u Japanu. Bosna i Hercegovina se nalazi među zemljama u kojima ovaj problem nije toliko izražen.

**svakodnevno sam okružena najvećim kapitalom naše zemlje: mladim ljudima - studentima**

***INICIJATIVA: Molim Vas da se kratko predstavite za čitaoce časopisa Inicijativa?***

Ovo mi je jedno od najtežih pitanja... Ovo je pitanje vječito otvorenog odgovora, pitanje koje i sama sebi gotovo svakodnevno postavljam. Ko sam, šta sam, šta znam, šta mogu znati, šta trebam činiti, čemu težim i čemu se nadam? Zovem se Edina Golać Šarić. Rođena sam 29.08.1975.g. u Brčkom, od oca Huse Golaća i majke Nezire koji su me odgojili i odgajaju i dan danas prije svega na ljubavi prema čovjeku, skromnosti, blagosti, strpljenju, zahvalnošću, vjeri, redu i radu, kulturi dijaloga, poštovanju i odgovornosti prema društvenoj zajednici, te neprekidnom traganju za izvorima znanja i spoznaja. U najtežem obliku društvenog sukoba kojem smo svi bili izloženi 1992. sa nepunih 17 godina priključujem se Oružanim snagama BiH, te u vremenskom periodu od 1992.-1996. radim kao zdravstveni radnik u Vojnoj ambulanti i ratnoj bolnici u Banovićima. Nakon toga od 1996.-2001. radim kao profesionalni vojnik u Vojsci FBiH. Paralelno sa profesionalnim angažmanom 1997. upisujem Defektološki fakultet i završavam ga u roku. Dobivam priliku i zapošljavam se na Defektološkom fakultetu, sada Edukacijsko-rehabilitacijskom, gdje radim do današnjeg dana. Svo to vrijeme svoje interese podređujem stručnom i naučnom radu, magistriram, doktoriram, nastojeći da stranice bibliografije izvezujem sa što više slova. U međuvremenu postajem supruga, snaha i majka dva sina. Od jula 2008. godine obavljam dužnost voditelja Uže naučne oblasti Motorički poremećaji i hronične bolesti. Već petu godinu sam u zvanju docenta, te sam svakodnevno okružena najvećim kapitalom naše zemlje mladim ljudima-studentima.

***INICIJATIVA: Šta Vas je navelo da izaberete baš taj poziv kojim se danas bavite?***

Na moj izbor zanimanja - somatopedije uveliko je uticao moj radni angažman u ratnoj ambulanti i bolnici, te moj rad sa ratnim vojnim invalidima. Veliku odrednicu također, na moj izbor zanimanja ostavila je i tamnim slovima ispisana moja zdravstvena pozadina u određenom vremenskom razdoblju.

***INICIJATIVA: S obzirom da ste Doktorica Društvenih nauka iz oblasti somatopedije, samim tim imate mnogo posla u naučno-istraživačkom radu, uzimate učešće na mnogobrojnim seminarima, konferencijama i dodatnim edukacijama, a ujedno ste supruga i majka. Kako uspijevate sve to da uskladite?***

Svaki korak koji ispisujem temelji se na viziji porodičnog života i razvoja moje i muževe porodice. Naša vizija isprepletena je uzajamnim razumijevanjem, podrškom i poštovanjem individualnih potreba svakog člana ponaosob. Ona se temelji na glavnoj obavezi svakog čovjeka a to je traganje i sudjelovanje na svakodnevnim i doživotnim putevima znanja i spoznaja u šta spada sve što ste nabrojali. Jer aktivnim sudjelovanjem i učešćem u nabrojanim procesima značajno unapređujem duhovne, intelektualne, fizičke i socijalne dimenzije, te time unapređujem uporedo i porodične i društvene strukture.

S toga, nikada do sada nisam imala doživljaj da nešto moram uskladiti, usklađivati. Ovo je za mene sastavni, obavezni, prirodni i integralni dio ljudskog života, koji je i ujedno formula za životnu radost, sreću i zadovoljstvo.

***INICIJATIVA: Kakva su Vaša iskustva u radu sa osobama sa invaliditetom?***

Svaki moj kontakt, svaki moj susret sa ČOVJEKOM je za mene jedinstven i neponovljiv. Ti svakodnevni darovi ispisali su neprocjenjivo iskustvo koje je zasigurno oplemenilo horizonte mog života preslikavajući se u okruženje. Nizajući iskustva, iznizala sam i bliska, čvrsta i najbolja prijateljstva. Na to sam posebno zahvalna, ponosna, sretna i privilegovana.

***INICIJATIVA: S obzirom na Vaše zanimanje, ali također i iskustvo, s čime ste se susretali kroz praksu u radu sa osobama sa invaliditetom?***

Susretala sam se sa malim ljudima najvećeg srca, najveće radosti i najčistije duše. Susretala sam se sa nesvakidašnjim talentima koji su svoju bol, ograničenje, bolest, patnju, tugu, diskriminaciju, isključenje, nedostatak dijela tijela... bojili bojama snage, hrabrosti, upornosti, vjere, nade, čistom misli i iskrama životne energije... Imala sam čast i zadovoljstvo da susretnem neke od najbogatijih i najvećih pojedinaca koji žive u našoj zemlji. Ti pojedinci od nekretnina posjeduju samo invalidska kolica ali imaju pozamašno ispisanu i dugotrajno oročenu bankovnu knjižicu prijateljstva, ljubavi, iskrenosti, pravičnosti, solidarnosti, dobročinstva... Susretala sam se sa pojedincima kojima je zaborav izbrisao imena najbližih i dijelove života..., sa pojedincima koji nisu dozvolili zaboravu da izbriše sjaj i osmjeh sa njihovog lica... Susretala sam se sa malim i velikim ljudima, svakodnevno besprijekorne frizure i šminke, skladne kombinacije boja i stila odijevanja, jedinstvene ljepote, koji nikada nisu imali priliku vidjeti svoj odraz u ogledalu, niti bilo čiji drugi... Lista mojih susreta je preduga da bi stala u ovaj kratki intervju te će u dogledno vrijeme zasigurno prerasti u knjigu Portreta čovječanstva.

***INICIJATIVA: Možete li dati našim čitaocima savjete kako i na koji način da poboljšaju kvalitetu svog života? I recite kako naši čitaoci mogu pomoći sebi i drugima oko sebe ukoliko se nađu u potrebi za stručnom pomoći?***

U prirodi svakog života pred čovjeka se nameću različiti životni izazovi, dnevne i malo manje dnevne poteškoće, koje se dodatno usložnjavaju sa različitim entitetima bolesti, traumom, nedostatkom finansijskih sredstava, nezaposlenosti, gubitkom bliskih osoba, nedostupnošću i otežanoj prohodnosti u našem sistemu okruženja... Kad god se borimo sa bolešću ili imamo poteškoće u životu, većina nas ne može uživati radost i zadovoljstvo vlastita života, što ostavlja velike posljedice i na samu kvalitetu života. Radi toga u somatopediji zaživjele su i znanstveno dokazane brojne metode koje imaju za cilj otkrivanja i podržavanja razvojnih kreativnih potencijala života kod čovjeka. U Tuzli se nalazi i prvi otvoreni Kabinet za somatoterapije i razvoj životnog potencijala u Bosni i Hercegovini gdje Vaši čitatelji mogu dobiti sve informacije, savjete i široku paletu terapijskih usluga (Stupine B8).

Naravno, i svi zaposlenici na Užoj naučnoj oblasti Motorički poremećaji i hronične bolesti na Edukacijsko-rehabilitacijskom fakultetu su uvijek otvoreni i dostupni sa svojim stručnim i znanstvenim potencijalom za sve one kojima je potrebna pomoć. Sve životne izazove treba prolaziti sa osmjehom, smiren i sa vjerom. Jer sve će proći i sve prolazi, i dobro i loše, i radost i tuga, i ugoda i bol... Izmjenjuje se kao plima i oseka, kao dan i noć, kao godišnja doba... Radi toga treba uživati u životu, radovati se svakom trenutku, radovati se svakom novom danu, radovati se u svakoj okolnosti. Jer sve će proći, a osjećaj istinske sreće radi vlastitog života, neće...

***INICIJATIVA: S obzirom da stručnjaci koji završe Edukacijsko-rehabilitacijski fakultet imaju slabe mogućnosti za zaposlenjem, a potreba za njima je vidljiva u obrazovnom sistemu, vidite li Vi bolju budućnost što se tiče zapošljavanja ovih stručnjaka?***

Edukacijsko-rehabilitacijski stručnjaci nakon završetka studija stiču kompetencije za samostalan rad u različitim područjima dijagnostike, edukacije i prevencije, kliničkog rada, terapije i rehabilitacije, interdisciplinarnu i multidisciplinarnu saradnju, i osposobljavaju se za rad ne samo u obrazovnom sistemu, već i u zdravstvenom i sistemu socijalne zaštite. Nažalost, mi smo sudionici sistema i okruženja u kojem još uvijek nije zaživio savremeni koncept zdravlja i edukacije koji zahtijeva i predviđa multisektorski, multidisciplinarni i interdisciplinarni pristup zdravlju, edukaciji... U našoj zemlji monopol zdravlja te edukacije drže određene profesije. Postoji još mnogo prepreka i uzroka koji su različiti i složeni. Imperativno je raditi na promociji ovakvog rada koji uključuje ne samo medicinsku profesiju, nastavničke profesije, već i širok spektar drugih profesija osim edukacijsko-rehabilitacijskih, te i društvene, političke i ekološke krugove. Onog momenta kada pojedinci i zajednica preuzmu kontrolu nad svojim okruženjem i društvenim okolnostima, utičući na politiku javnog obrazovanja, zdravstva, socijalne zaštite biće više prilika i jednakosti za zapošljavanje.

***INICIJATIVA: Imate li neke savjete za naše čitaoce koji bi bili korisni u radu i druženju sa osobama sa invaliditetom?***

Hvala Vam zaista na ovom pitanju, jer ovo je izvrsna prilika da upoznam Vaše čitatelje sa ishodima par projekta, koji su se realizirali protekle četiri godine i u čiju je realizaciju bilo uključeno sedam zemalja Evropske unije. Na ovim projektima i sama sam radila kao istraživač ispred Bosne i Hercegovine. Ciljevi ovih projekata su između ostalog bili prikupiti najbolje prakse iz uključenih zemalja, prikupiti sve dostupne priručnike, materijale i prikazati resurse, te prikazati korisne i edukativne materijale za volontere i sve ostale koji žele da sudjeluju u podizanju kvaliteta i razine života pojedinaca... Stoga, preporučujem svim čitateljima da posjete i preporuče svim ostalim web stranice: www.ilearn-project.eu, www.eswimming.eu, www.ethos-education.eu, na kojima će naći i obilje materijala, video zapisa, konkretnih iskustava, savjeta i preporuka kako svrsishodno iskoristiti vrijeme i unaprijediti životne vještine. Materijali uključuju od prikazanih metodičkih programa obuke za plivanje, adaptiranih sportskih aktivnosti do početnih koraka i receptrura u kuhinji... Također, ove stranice su i svojevrsne platforme za razmjenu informacija i iskustava stručnjaka, roditelja, kreatora politike, volontera i samih osoba.

***INICIJATIVA: Ako imate neku anegdotu iz svog rada podijelite je sa našim čitaocima!***

Naravno da imam. Gotovo svakodnevno sam sudionik takvih situacija, vjerovatno zbog ozračja terapije smijeha koju preferiram u svom radu. Ali je jedna anegdota koje se svi rado sjećamo i često spomenemo desila još na samom početku mog profesionalnog defektološkog rada, dok sam bila još djevojka. Moja bliska prijateljica A. B., fizioterapeutkinja iz Centra "Koraci nade" je pripremila rad za Prvu međunarodnu konferenciju o položaju slijepih i slabovidih žena u BiH i zemalja bivše Jugoslavije. Zamolila me je da ja umjesto nje prezentiram rad. U radu je opisala i preslikala pojedine dijelove dnevnika svog života od momenta kada je primjetila da gubi vid do tog dana. Nakon završene prezentacije sjela sam kraj A.B., te mi je prišao direktor jedne škole iz Sarajeva (koji nije imao oštećenje vida), predstavio se i krenuo sa čestitkama na snazi, hrabrosti, upornosti i svemu što sam postigla u životu, od obrazovanja, braka, dvoje djece... Ja sam ga pokušala par puta prekinuti da mu objasnim da ja nisam A.B. Međutim, on se nije dao smesti. Bio je pod snažnim dojmom i utiskom jedne uspješne životne priče i snage. Kada je završio ustala sam i rekla: “Dobro me pogledajte i saslušajte. Već deset minuta Vam hoću reći da ja nisam A.B. Pogledajte me, ako već nećete da me saslušate, zar Vam ja ličim prije svega na gospođu, suprugu i nekog ko ima dvoje djece... Dozvolite da Vam predstavim A.B.”.

***Redakcija***

**Slijepa opunomoćenica njemačke vlade**

*Verena Bentele preuzima funkciju opunomoćenice njemačke vlade za osobe s invaliditetom. Ta vrhunska sportašica osvojila je brojne medalje na Paraolimpijskim igrama i iz vlastitog iskustva poznaje njihove probleme.*

“Najuzbudljiviji izazovi dolaze onda kada ih više ne očekujem”, kaže Verena Bentele. Kada ju je ministrica za rad i socijalnu zaštitu Andrea Nahles nedavno pitala može li zamisliti da preuzme funkciju opunomoćenice savezne vlade za osobe s invaliditetom, ona je najprije morala dobro razmisliti. Verena Bentele će u februaru napuniti 32 godine. Do sada je mnogo postigla: ova od rođenja slijepa žena je najuspješnija njemačka sportašica s invaliditetom u istoriji. U biatlonu i skijaškom trčanju ona je osvojila 12 zlatnih medalja na Paraolimpijskim igrama i četiri zlata na svjetskim prvenstvima. Novi zadatak koji je pred njom nije manje važan. “Stoga smatram da je sasvim normalno da je za donošenje ovakvih odluka potrebno vrijeme”- kaže Bentele. U međuvremenu se odlučila prihvatiti ponudu i veseli se povjerenju koje joj je ukazala ministrica Andrea Nahles. Pored aktivnosti vezanih za sportska natjecanja, Bentele je podučavala rukovoditelje firmi i napisala je svoju prvu knjigu koja će izaći u veljači. Kao opunomoćenica za osobe s invaliditetom, ona bi prilikom donošenja novih zakona trebala voditi računa o tome da se prava osoba s invaliditetom ne zaborave. Ona, međutim, nije iskusna političarka. Bentele je 2012. postala članica Socijaldemokratske stranke (SPD). Njezin prethodnik Hubert Hüppe je, za razliku od nje, 20 godina bio zastupnik u Bundestagu. Je li ovo možda prevelik zalogaj za sportašicu? “Ni u kom slučaju”, sigurna je zamjenica predsjednika Bundestaga Ulla Schmidt. “Jedna tako uspješna sportašica morala je imati puno energije, discipline i odlučnosti, inače ne bi bila postigla sve ono što je postigla”. Te vrline će joj, smatra Schmidt, pomoći u obavljanju nove funkcije.

**Sportska iskustva kao pomoć**

Pored toga, kaže Schmidt u intervjuu za Deutsche Welle, Bentele je preko ličnog iskustva upućena u diskusije kao što je inkluzija i kako se integracija osoba sa invaliditetom može provoditi i tematizirati već u vrtićima i školama: “Ona se proteklih godina politički vrlo angažirala i isticala da osobama s invaliditetom načelno nije potrebna njega, već uključivanje u razne procese ukoliko se stvore uvjeti povoljni za to. To je Verena Bentele naučila u vrhunskom sportu i to iskustvo će prenijeti i na političku razinu”, vjeruje Ulla Schmidt.

Posebno je inkluzija, koja je sastavni dio koalicijskog ugovora savezne vlade, jedan od najvažnijih zadataka nove opunomoćenice njemačke vlade za osobe s invaliditetom. Postoje, međutim, i kritični glasovi. Carmen Kohr radi u klubu Alex koji osobama s invaliditetom nudi rekreativne aktivnosti. “Inkluzija je kod nas skoro pogrdna riječ. Trenutno imamo osjećaj da nas se pokušava uključiti gdje god se to može. Vlada uopšte ne razmišlja o tome gdje inkluzija uopšte ima smisla. Na primjer, u školama ne treba inzistirati da dijete s invaliditetom sudjeluje na redovnoj nastavi. Treba ponuditi obje mogućnosti, specijalne škole i inkluziju u redovnoj školskoj nastavi”.

**Iskustva na vlastitoj koži**

Neovisno od ove rasprave, reakcije na imenovanje Bentele za opunomoćenicu su pozitivne. “Neko ko je i sam osoba sa invaliditetom, bolje može razumjeti ljude koji imaju takav hendikep”, vjeruje Kohr. “Gospođa Bentele poznaje probleme svakodnevice, u društvu i na poslu”. I političarka Ulla Schmidt se nada da će Verena Bentele pomoći u tome da se brže uklone barijere. Ona u svakom slučaju može biti sigurna da će dobiti podršku drugih saveznih udruženja. “Spremni smo i sposobni pomoći joj s konceptima i podrškom stručnjaka”, rekao je predsjednik njemačkog Društva za osobe s invaliditetom Ilja Seifert. I on vjeruje da Bentele ima dovoljno političkog iskustva, a prije svega da će joj koristiti sportski uspjesi: “Na velikim manifestacijama, ona se predstavila kao kompetentna i šarmantna osoba koja osvaja simpatije”.

**Žene su više pogođene siromaštvom**

Prije tačno 50 godina, američki predsjednik Lyndon Johnson objavio je rat siromaštvu u Americi. Usprkos mnogim uspješnim reformama i socijalnim programima koji su nakon toga uslijedili, siromaštvo i dalje ostaje gorući problem ne samo u Americi, nego i u ostatku svijeta, a neproporcionalno velik teret tog siromaštva osjećaju upravo žene, piše Vox Feminae. Rod i siromaštvo međusobno su povezani faktori, zbog čega siromaštvo neproporcionalno više pogađa žene nego muškarce, pogotovo žene koje nisu bijele rase. Osim toga, očita veza postoji i između reproduktivnog zdravlja i siromaštva, te su mnoga istraživanja pokazala da žene kojima je uskraćeno pravo na pobačaj osjećaju posljedice ne samo na svom fizičkom zdravlju, nego i na vlastitoj ekonomskoj stabilnosti. U posljednjih 50 godina mnogo se toga promijenilo kada je riječ o pravima žena, no iako se iz medija konstantno mogu čuti poruke koje ženama govore da bi trebale biti emancipirane i osjećati se osnaženo, jedino što veliki broj žena danas osjeća je iscrpljenost. U Americi žene čine dvije trećine radnika na minimalnim plaćama, a više od 70 posto nisko plaćenih radnika uopće nema pravo na plaćeno bolovanje. 40 posto američkih domaćinstava s maloljetnom djecom uključuje majke čija su primanja jedini ili primarni izvor financiranja obitelji, dok prosječna zarada zaposlenih žena i dalje čini samo 77 posto prosječne zarade zaposlenih muškaraca. Granica između srednje klase i radničke klase koja preživljava na minimalcu sve je mutnija, kao i granica između radničke klase i potpunog siromaštva. Veći dio tog tereta pada upravo na žene, koje osim što rade, obično moraju brinuti i o djeci i o kućanskim poslovima. Prije nego što se prepozna uloga žena i uzmu u obzir njihove ekonomske potrebe, ali i njihov doprinos gospodarstvu, sveopći ekonomski napredak nikako nije moguć.

**Žene i ambicioznost**

*Muškarcima je ambicioznost te isticanje sebe i svojih vještina gotovo urođena karakteristika, dok većina žena za sebe neće reći da su ambiciozne. Kod žena je stvar posla a ne njih samih, ili ne žele promicati same sebe a riječ ambiciozna čak koriste i za ogovaranje drugih žena.*

**Biti ambiciozan**

Ambicioznost nije osobina poput ekstraverzije ili savjesnosti već ukazuje na našu motivaciju i povezana je s riskiranjem, preživljavanjem, kreativnošću, ljubomorom, financijskim i socijalnim statusom, natjecateljskim duhom, strahom od odbacivanja i željom da budemo najbolji. Samim time ambicioznost se može gledati kroz negativnu prizmu i doživljavati kao vid narcisoidnosti. Možemo ambiciozne osobe doživljavati kao nametljive, pune sebe, osobe kojima je važan uspjeh i sve će napraviti da ga dostignu. No, biti ambiciozan u suštini izražava našu motivaciju za postizanjem željenog cilja. Žene još uvijek zaziru od toga da ih se vidi kao ambiciozne. Ambicioznost zapravo predstavlja težnju za dobivanjem priznanja za vještine koje posjedujemo i u tome nema ništa loše. Dobivanje priznanja je važna emocionalna potreba svake osobe, neovisno o spolu, te nema dokaza koji upućuju da muškarci tome streme više od žena te su stoga više ambiciozni.

**Natjecateljski duh**

Kad se žene žele dokazati pred drugim ženama, vrlo lako postaju ambiciozne i raste im natjecateljski duh. U mnogim filmovima i knjigama susrećemo vrlo uspješne i ambiciozne žene. One najčešće svoju karijeru grade u područjima modne industrije, ženskih časopisa i nekim drugim područjima u kojima su pretežno okružene ženama. Dakle, žene su vrlo ambiciozne kako bi se probile i dobile priznanje bilo u poslu u kojem se natječu s drugim ženama ili u društvu, na roditeljskim sastancima u školi i slično. No, kad u igru ulaze muškarci nekako se stječe dojam da žene ostaju po strani. Nisu više toliko kompetitivne i kao da nestaje njihova ambicioznost. Vjerojatno ona ne nestaje i mnoge žene žele posao i plaće koje imaju njihove muške kolege te se „bore“ da dođu do te pozicije. Ipak, žene koje streme takvom statusu ili ga već imaju rijetko će za sebe reći da su ambiciozne, objašnjavat će svoj životni put na neki drugi način – ljubavlju za poslom, dobrim međuljudskim vještinama, srećom i slično.

**Ambicioznost izvan posla**

Danas je još uvijek žena primarni roditelj iako se sve više muškaraca intenzivno uključuje u odgoj oko djeteta. Na ambicioznu ženu koja se ne želi odreći karijere i posvetiti se obitelji još se uvijek gleda kao sebičnu te se njena ambicioznost doživljava na negativan način. Upravo je stoga važno naglasiti da se ambicioznost ne očituje samo u poslu i poslovnom svijetu.

Ambicioznost nije samo vezana za novac, moć i status, te ne moramo birati između poslovnog i privatnog života. Možemo biti ambiciozni u oba segmenta. Možemo stremiti poslovnom uspjehu a ujedno i mirnom, sretnom životu i uravnoteženom vremenu s našom obitelji. Pitanje je samo kako ćemo definirati svoje ambicije i odrediti životne prioritete.

U poslovnom svijetu još uvijek govorimo o „staklenim stropovima“ koji onemogućuju ženama da s istim trudom postižu isto što i muškarci. Čak možemo govoriti i o „staklenim klifovima“ što se odnosi na promicanje žena na pozicije koje su vrlo zahtjevne i potencijalno opasne te koje nužno sadrže brojne neuspjehe. No, čak ni takva radna klima nije opravdanje za skrivanje iza socijalnih normi koje potiču odgajanje djevojčica i žena u pristojne, dobre osobe koje ne govore puno o sebi, ne ističu se i iako streme uspjehu i priznanju, ne smatraju se pretjerano ambicioznima.

**NEKE POSLJEDNJE ŽELJE POZNATIH SU ZAISTA BILE MALO ČUDNE**

*Testament je posljednja prilika da ljudima kažete što zaista mislite. Neki poznati su ovo shvatili prilično doslovno. O posljednjim željama nekih od njih priča se i danas, desetljećima poslije njihove smrti.*

***Jack Benny***

Jack Benny je bio poznati američki komičar, jedna od najvećih zvijezda radija a poslije je postao i popularna televizijska zvijezda. Prije nego što je u 80. godini preminuo od raka gušterače u oktobru 1974. Benny je uradio još jedan, posljednji romantički gest za svoju suprugu Mary Livingston. Jack Benny i Mary Livingston su u braku bili 48 godina. Komičareva posljednja volja bila je da njegova voljena supruga svake godine na godišnjicu njegove smrti prima po jednu crvenu ružu, kao simbol ljubavi i privrženosti. Ovaj običaj trajao je sve do njene smrti, osam godina kasnije.

***Marilyn Monroe***

Istorija je Marilyn Monroe upamtila kao problematičnu i hirovitu divu. “Najljepša plavuša” svijeta je preminula sa samo 36 godina, službeno od prevelike doze pilula u kombinaciji s alkoholom. Iako mlada, glumica je već imala spremljen testament. Njime je sve svoje stvari zavještala svom mentoru i treneru glume Li Strasberg-u. Zanimljivo je da Strasberg sa stvarima nije učinio ništa. Tek poslije njegove smrti 1982. njegova udovica je osobne predmete slavne glumice dala na aukciju. Prodati su za nevjerovatnih 13,4 milijuna dolara.

***Janis Joplin***

Još jedna diva napustila je svijet mlada. Samo dva dana prije nego što će preminuti, Janis Joplin je promijenila svoj testament. U njemu je ostavila 2.500 dolara kako bi se organizirala posthumna zabava u njezinu čast u njenom omiljenom klubu. Naravno, žurka je trebala trajati cijelu noć .

***Fredric Baur***

Najveći broj ljudi nije čuo za Fredrica Baur-a, ali je sigurno kupovao jedan njegov proizvod. Naime, riječ je o čovjeku koji je izmislio "Pringls" konzervu za poznati čips. Kada je umro tražio je da bude pokopan u jednoj od njih.

***Publije Vergilije***

Zadnja želja još jednog pisca na kraju nije uslišena. Rimski pjesnik Vergilije tražio je da se njegov najpoznatiji ep “Eneida” spali poslije njegove smrti. Ovo, naravno, nije učinjeno, pa brojni ljubitelji umjetnosti i danas mogu uživati u ovom djelu.

***Harry Houdini***

Jedan od najvećih iluzionista i mađioničara, Harry Houdini umro je davne 1926. godine. Međutim, prije smrti, Houdini se sa svojom ženom dogovorio o tajnom znaku koji će samo njih dvoje znati i koji će on upotrijebiti da je kontaktira poslije smrti. Njegova supruga je zbog toga svake Noći vještica, kada su duhovi najbliže svijetu živih, održavala seanse u pokušaju da kontaktira preminulog supruga. Priča kaže da joj se on nikada nije javio.

***Charles Dickens***

Jedan od najvećih britanskih autora svih vremena, Charles Dickens u oporuci dao je jasne upute. Tvorac "Božićne priče" je želio da ga svijet pamti isključivo po njegovim djelima. Zbog toga je zahtijevao da se nikada ne podižu spomenici ili spomen - ploče u njegovu čast. Posljednja želja velikog pisca nije ispunjena i spomenici u njegovu čast danas postoje širom svijeta.

***Gene Roddenberry***

Gene Roddenberrynajpoznatiji je kao tvorac originalnih “Zvjezdanih staza”.

Kada je 1991. godine preminuo od srčanog udara, njegov pepeo je poslan u svemir.

***Napoleon Bonaparte***

Osim mnogih priča iz života, čuvenog osvajača Napoleona Bonaparte-a prati i jedna neobična anegdota koja se navodno desila neposredno pred njegovu smrt. Naime, Bonaparta je navodno na samrti tražio da bude ošišan na ćelavo, a da njegova kosa bude podijeljena njegovim prijateljima.

***Jeremy Bentham***

Jeremy Bentham je bio britanski filozof, reformator pravnog sistema i osnivač utilitarizma. Razvio je moralni i filozofski sistem koji se temelji na ideji da su ljudska bića racionalna, sebična stvorenja, odnosno da teže što većoj koristi. Njegova posljednja želja bila je jedna od najoriginalnijih. Naime, on je tražio da poslije smrti njegovo tijelo bude preparirano, obučeno u njegovu odjeću i javno izloženo. Ono se i danas nalazi na koledžu u Londonu.

**Mama, sretan ti tvoj dan**

1. Moje su ruke male... Zbog toga mi je nekada teško da spremim krevet, crtam crtež, bacam loptu. Moje su noge kratke.... molim te uspori kako bih mogao s tobom držati korak.

2. Moje oči ne gledaju kao tvoje... pusti me molim te da malo sam istražujem. Ne ograničavaj me bespotrebno.

3. Posao će uvijek biti tu, a ja ću biti malen još samo na kratko vrijeme... zato odvoji vremena da me strpljivo i s ljubavlju podučavaš o svijetu koji me okružuje.

4. Moji su osjećaji nježni... molim te, imaj obzira prema mojim potrebama. Nemoj me čitav dan kritikovati (ni ti ne bi željela da te čitav dan kritikuju!). Ponašaj se prema meni onako kako bi i ti željela da se prema tebi ponašaju.

5. Ja sam poseban dar... molim te cijeni me onako, kako to zaslužujem. Pusti me da budem odgovoran za ono što činim....Vodi me i uči s ljubavlju i strpljenjem.

6. Trebam tvoju podršku kako bih mogao rasti i razvijati se... Pazi kako me grdiš... Grdi moje greške, a ne mene.

7. Pusti me da sam odlučujem o sebi... Dopusti mi da pogriješim kako bih iz svojih grešaka mogao učiti... Tako ću jednoga dana biti spreman donositi odluke kakve život od mene zahtjeva.

8. Molim te, nemoj raditi umjesto mene.... Tada osjećam da svojim nastojanjima i zalaganjem nisam ispunio tvoja očekivanja... Znam da je to teško... Ali nastoj ne upoređivati me s mojim bratom ili sestrom.

9. Ne boj se otići na vikend bez mene... ponekad djeca trebaju slobodan vikend od svoje mame, jednako kao što i ona treba odmor od svoje djece... Osim toga, volim vidjeti kako se ti i tata volite i kako je vaš brak poseban.

10. Molim te, voli me i onda kada iznevjerim tvoja očekivanja.

**Hirurg paralizovan od struka naniže operiše iz invalidskih kolica**

Ortopedski hirurg dr. Ted Ramel obavljao je u prosjeku 1.000 operacija godišnje i primao oko 60 pacijenata dnevno. I u slobodno vrijeme je bio aktivan. Zajedno sa suprugom Ketrin, sa kojom je 12 godina u braku, provodio je godišnje odmore skijajući se, vozeći bicikl i igrajući golf. Ali prije nešto više od godinu dana život mu se zauvijek promijenio. Dijagnosticiran mu je kavernozni hemangiom - kesica puna krvi u kičmenoj moždini koja je 11 mjeseci kasnije pukla. Morao je da se podvrgne složenoj operaciji kičme ali je ostao paralizovan od struka naniže i osuđen na život u invalidskim kolicima. Doslovno preko noći postao je druga osoba.

“Jedna od mojih prvih misli bila je: O, Bože, dosadašnji život je izbrisan" - sjeća se dr. Ted Ramel. Ipak, čvrsto je riješio: vratiće se za operacioni sto da radi s pacijentima, posao koji toliko voli. Dr. Ramel je danas član osoblja Zdravstvenog centra “Progres vest” (PWHC) i Jevrejske bolnice “Barns” u Sent Pitersu (BJSPH) u Misuriju i vratio se u operacionu salu. Jednom nedjeljno, iz svojih električnih invalidskih kolica, operiše u PWHC.

“Dizajn operacionih sala u “Progres vestu” idealan je za njega zato što je riječ o novijem objektu i u prostorijama ima dovoljno prostora za manevrisanje, što u starijim bolnicama nije slučaj. Bili smo oduševljeni kada je bio spreman da nam se vrati, on širi pozitivnu energiju među medicinskim osobljem i članovima operacionog tima” - objašnjava Džon Antes, predsednik PWHC i BJSPH. Ramel kaže da oko 10 odsto pacijenata sumnjičavo gleda na činjenicu da je hirurg u invalidskim kolicima. “Na licima im vidim da su šokirani kada sa kolicima uđem u operacionu salu” - kaže on, dodajući da su to obično mlađi pacijenti od 20-30 godina, od kojih većina prihvati stav da čovek nikada ne smije da izgubi motivaciju. Iako je paralizovan od struka naniže, dr. Ramel je preživio i prešao težak put oporavka tokom kojeg je imao infekciju urinarnog trakta i krvi. U Institutu za rehabilitaciju u Sent Luisu ponovo je naučio kako da funkcioniše s promjenama na tijelu i kako da se izbori sa emocionalnim problemima. “Promijeni vam se čitava fiziologija, način na koji jedete i pijete. Morate ponovo da naučite da živite i nađete aktivnosti koje će vam u tome pomoći” - kaže dr. Ramel.

Poslije svega, dr. Ramel ističe da ne bi uspio da nije bilo njegove supruge i da mu je ono što je doživio pružilo priliku da ponovo upozna porodicu i pokloni im više vremena. “Veoma sam zahvalan što imam nju i djecu” - kaže dr. Ramel.

**tuzlanski kanton po mjeri svih građana**

Omogućavanje nesmetanog fizičkog pristupa okruženju, javnim i privatnim građevinama, sredstvima javnog prevoza te informacijama predstavlja osnovni preduslov za uključenost građana sa invaliditetom u normalan život. Iz navedenih razloga, te s konačnim ciljem daljnje motivacije svih sudionika u procesu prilagođavanja i izgradnje zgrada i javnih površina prilagođenih osobama sa invaliditetom, Koalicija osoba sa invaliditetom Tuzlanskog kantona sprovela je istraživanje koje je za cilj imalo komparaciju pristupačnosti objekata i javnih površina za osobe sa invaliditetom 2004. i 2013. godine. Istraživanje je provedeno na području šest općina: Tuzla, Srebrenik, Gračanica, Čelić, Gradačac i Lukavac. Opšti zaključak do koga je došao Istraživački tim je da do 2013. godine nije došlo do značajnijeg pomaka u oblasti uklanjanja postojećih arhitektonskih barijera u općinama Tuzlanskog kantona. Iako je ova tema prepoznata kao značajna za unapređenje sveukupnoga kvaliteta društvenog života u lokalnoj zajednici u praksi je izostala podrška odgovornih osoba da se ovaj problem efikasno i trajno riješi u prihvatljivom roku. “Rezultati navedenog istraživanja u 2013. godini pokazali su, nažalost, da uslovi pristupačnosti objekata i javnih površina za osobe sa invaliditetom nisu promijenjeni u odnosu na 2004. godinu. Tokom jeseni prošle godine realizovali smo kampanju "Stop barijerama - Tuzlanski kanton po mjeri svih građana", u okviru koje smo skupili potpise podrške za zahtjev koji namjeravamo da uputimo načelnicima svih općina i Vladi Tuzlanskog kantona, s ciljem da se ovoj problematici posveti više pažnje. Do sada je prikupljeno više od 2500 potpisa na području šest općina Tuzlanskog kantona” - rekao je Suvad Zahirović, predsjednik Koalicije osoba sa invaliditetom Tuzlanskog kantona. Prije svega, potrebno je obezbijediti nesmetan pristup javnim institucijama, odnosno mjestima gdje građani ostvaruju svoja prava. “Mi se borimo da prilazi u škole budu dostupni djeci sa invaliditetom, prilazi poštama, javnim ustanovama, Domovima zdravlja, da se riješi problem tih barijera i da bude lakše za sve osobe, ne samo osobe sa invaliditetom. Posebno bih istaknuo nepristupačnost u gotovo svim Domovima zdravlja na području našeg kantona i za sada se ne čini ništa konkretno kako bi se stanje promijenilo na bolje” - dodaje Zahirović. Kada je u pitanju općina Tuzla, tokom istraživanja 2013. godine također je utvrđeno da ne postoji značajna razlika u prosječnoj ocjeni pristupačnosti javnim objektima i površinama u odnosu na istraživanje koje je provedeno 2004. godine. Zgrada Općine Tuzla, SKPC Mejdan, Dom zdravlja, prilazi pojedinim fakultetima i školama su samo neki od primjera koji su navedeni u istraživanju, gdje nije omogućen nesmetan prilaz osobama koje imaju poteškoće u kretanju. Na press konferenciji izražena je nada da će ova Komparativna studija omogućiti da Tuzlanski kanton i u budućnosti bude zajednica čije će uređenje biti sprovedeno da uvažava prava i potrebe svih građana te osigura potpunu uključenost pojedinaca u svakodnevni život zajednice, odnosno da će ponukati sve građane kao i predstavnike vlasti da unaprijede uslove pristupačnosti za osobe sa invaliditetom.

**HAWKING PODRŽAO EUTANAZIJU: NE PUŠTAMO**

**ŽIVOTINJE DA PATE, NE TREBAMO NI LJUDE**

Britanski fizičar Stephen Hawking ovih je dana po prvi put javno obznanio da podržava ideju da se smrtno bolesnim osobama omogući eutanazija. "Ne puštamo životinje da se pate, zašto bismo pustili ljude", izjavio je Hawking za BBC naglasivši da je najbitnije da se eventualna legalizacija ne zloupotrebljava. Hawking je i sam u jednoj fazi u životu bio na aparatima za održavanje života. "Ali pritom mora postojati sigurnost da određena osoba zaista želi umrijeti te da nije na to prisiljena ili da se to ne čini bez njezine saglasnosti ili znanja", rekao je on. Hawking (71 godina) je inače jedan od najslavnijih živućih naučnika današnjice. Autor je više popularnih naučnih djela. Njemu je 1964. godine dijagnosticirana amiotrofična lateralna skleroza (ALS), paralizirajuća bolest koja uzrokuje slabljenje tjelesnih mišića. Ljekari su prognozirali da će umrijeti kroz dvije godine, jer samo pet posto oboljelih preživi duže od 10 godina nakon dijagnoze. Hawking je doživio duboku starost, a s okolinom komunicira pomoću kompjuterskog sintetizatora glasa.

**dijabetes do 2035.**

Međunarodna dijabetološka federacija je saopćila kako će 10 posto svjetske populacije do 2035. godine imati dijabetes. Izvještaj je objavljen na Međunarodni dan dijabetesa. Poražavajući je podatak da će samo do kraja ove godine od ukupne svjetske populacije biti 382 miliona ljudi koji boluju od dijabetesa, a do 2035. godine će ih biti 592 miliona. Taj broj će se naravno sve više povećavati, a mnogi od ovih ljudi koji obolijevaju od dijabetesa živjet će u zemljama u razvoju. Svake sekunde u svijetu umire jedna osoba zbog posljedica uzrokovanih dijabetesom. Godišnje je to 1,5 miliona smrtnih slučajeva.

**Norveška traži inženjere, doktore, šofere i**

**konobare, prosječna plata 4.500 eUra**

Evropska kancelarija za zapošljavanje (EURES) objavila je detaljan izvještaj u kojem se navodi da su Norveškoj potrebni inženjeri, nastavnici, medicinske sestre, ali i vozači autobusa, kuhari i konobari, kojima se u toj uređenoj nordijskoj zemlji nudi prosječna mjesečna plata od skoro 4.500 eura. Naime, ovoj skandinavskoj zemlji potrebni su inženjeri, a posebno stručnjaci za mehaniku, elektroniku, automatiku, hidrauliku i vodovod, predškolski vaspitači, nastavnici, posebno u oblasti prirodnih nauka i matematike, doktori medicine i medicinske sestre, psiholozi, vozači autobusa, taksisti, kuhari i konobari.

Kompanije u Norveškoj koje trenutno traže inženjere i stručnjake različitih profila su, između ostalog, Aker Solutions, FMC Technologies, Statoil, National Oilwell Varco, Kværner, Kongsberg Gruppen, Aibel, Roxar i Fabricom. Prema navodima EURES-a, za boravak u Norveškoj potrebno se prijaviti za dozvolu za boravak u periodu od tri mjeseca u lokalnoj policijskoj stanici u toj zemlji ili nakon što strani državljanin pronađe adekvatno zaposlenje. Stranac može ostati u Norveškoj šest mjeseci dok traži zaposlenje. Ova zemlja je poznata i po ogromnim rezervama sirove nafte i plina, a ubraja se i među najveće izvoznike morske hrane u svijetu. Bruto domaći proizvod (BDP) Norveške trenutno iznosi 56.920 dolara, ili 41.683 eura, po stanovniku. Do dvostrukog masakra u julu 2011. godine kada je Anders Bering Breivik ubio 77 ljudi, Norveška je smatrana i jednom od najsigurnijih zemalja u svijetu. Na referendumu 1994. godine građani Norveške odbili su da se pridruže Evropskoj uniji, a prema nedavnoj anketi 80 posto Norvežana ne želi u EU. Istraživanja pokazuju da su uslovi rada u Norveškoj među najboljima i najhumanijima u svijetu. Radnici zaključuju pisani ugovor koji podrazumijeva tri do šest mjeseci probnog rada prije potpisivanja dugotrajnog ugovora. Plaća se isplaćuje na mjesečnoj osnovi, a uposlenik radi 37,5 sati sedmično, odnosno 7,5 sati svaki radni dan, a maksimalno 40 sati u sedmici. Evropski ured za zapošljavanje u svome izvještaju navodi da uposlenici u Norveškoj u prosjeku imaju 25 dana godišnjeg odmora, a svi oni iznad 30 godina starosti imaju 30 dana godišnjeg odmora koji je uredno plaćen. Prosječna plata u ovoj skandinavskoj zemlji je jedna od najviših u Evropi, ali i svijetu. Tako je prosječna mjesečna plata u Norveškoj trenutno oko 36.700 norveških kruna (NOK), odnosno 4.384 eura. Deset odsto najbolje plaćenih stanovnika ove zemlje u prosjeku zarađuju oko 71.000 NOK-a mjesečno, odnosno 8.541 euro, a deset odsto najslabije plaćenih stanovnika u prosjeku mjesečno zarađuju oko 20.600 NOK-a ili 2.460 eura. Ipak, EURES napominje kako je hrana u Norveškoj u prosjeku za 62 odsto skuplja nego u ostalim evropskim zemljama. Npr. mlijeko, sir, jaja i meso su oko 60 odsto skuplji nego u ostatku Evrope. Riba i morski proizvodi nisu skupi u odnosu na ostale prehrambene proizvode. Norvežani u prosjeku za stanarinu i komunalije potroše 27 odsto svoje plaće, 20 odsto za javni prijevoz i za automobil, 18 odsto za hranu i za ostale potrepštine u kući i 12 odsto za odmor i rekreaciju. Prema podacima Ujedinjenih nacija (UN), Norveška je rangirana kao zemlja sa najvišim prosječnim primanjima, najdužim životnim vijekom stanovnika i najboljim uslovima za život svojih građana. Većina stanovnika Norveške posjeduje svoju vlastitu kuću. Tako oko 90 odsto bračnih parova imaju svoju kuću ili stan. Prosječna stanarina u toj zemlji je oko 5.500 NOK-a, odnosno 657 eura. Stanarine u Oslu i Stavangeru skuplje su u odnosu na druge gradove te zemlje. Također, kuća sa baštom u Norveškoj se može kupiti u prosjeku za oko 2.000.000 do 3.500.000 NOK-a, odnosno 238.900 do 418.120 eura. Nedavno su vlasti te zemlje saopštile kako je svaki stanovnik Norveške teorijski postao milioner zahvaljujući državnom fondu u kojeg se slijevaju sredstva od nafte i gasa. Centralna banka Norveške, koja upravlja Fondom "Global”, koji je osnovan 1990. godine, saopštila je da su sredstva tog fonda zbog visokih cijena nafte i gasa porasla na 5,11 biliona norveških kruna, odnosno preko 828 milijardi dolara, što je oko milion puta više od skoro šest miliona ukupne populacije te zemlje. Tako se prvi put u istoriji Norveške desilo da je kapacitet Fonda dostigao sumu od milion kruna po svakom stanovniku te zemlje.

**bizarni načini života**

*Mnogo osoba neće moći ili pak željeti shvatiti životne stilove navedene u ovom tekstu. Osobe širom svijeta su primorane svojom voljom ili pak nesretnim okolnostima da žive neobičnim životom. Donosimo vam neke od najbizarnijih.*

**Gospođa koja živi životom iz viktorijanskog perioda**

Iako nikad nije željela da nosi korzet, nakon što ga je dobila na poklon od svog muža za 29. rođendan, to joj je promijenilo život. Počela je živjeti staromodnim načinom života. Nakon korzeta, na red su došle i ostale stvari vezane za taj period. Sarah Chrisman se trudi da koristi stvari koje nisu karakteristične za današnje doba a to su između ostalog i petrolejska lampa. Gospođa Chrisman ne vozi auto, a jedna od rijetkih stvari koje koristi iz modernog doba jeste frižider. Nada se da će početi koristiti tzv. ledeni ormar kako bi njen dom skoro u potpunosti izgledao kao dom iz Viktorijanskog perioda. Sarah Chrisman je napisala i knjigu pod nazivom „Viktorijanske tajne: Šta me korzet naučio o prošlosti, sadašnjosti i o sebi samoj“.

**Čovjek koji živi kao pas**

Rođen kao Gary Matthews, penzionisani radnik, smatra da je pas. Nosi pseći kostim, jede pseću hranu iz posude. Nerijetko laje, trči za autima, kopa u nadi da će naći kost u dvorištu. Spava u kućici za pse koja se nalazi unutar kuće, te smatra kako je mnogo udobnije nego obični krevet. Na ovu ideju je došao nakon što je gledao NBC-ovu emisiju „Here’s Boomer“ dok je bio dječak.

**Gospođa iz Sjeverne Karoline živjela unutar aparata 61 godinu**

Martha Mason je osoba koja je provela više od 60 godina onesposobljena unutar željeznog aparata nakon što je postala paralizirana tokom svog dječijeg perioda. Uzrok tome bila je dječija paraliza. Uprkos teškom životu, Martha je postigla mnogo uspjeha. Završila je srednju školu i fakultet sa najvišim odlikovanjima, prisustvovala raznim dešavanjima pa čak i napisala knjigu „Breath: Život u ritmu željeznog aparata“, u kojem je opisala sve izazove i užitke tokom svog života. Ona je jedina osoba na ovoj listi koja nije birala kako će živjeti svoj život; veličina njezinog uspjeha zaslužila je mjesto na ovoj listi. Preminula je 2009. godine.

**Student koji je oduševljen životom sa žoharima**

Kyle Kandilian, student iz Dearbona, Michigan, ne samo da se ne plaši žohara, nego i živi sa desetinama hiljada ovih insekata. Prema nekim procjenama, izjavio je da se u njegovom domu nalazi 200.000 žohara. Ovaj dvadesetogodišnjak sakuplja i uzgaja žohare zbog zabave, ali i zbog profita. Ovaj neobični hobi mu pomaže skupiti novac za edukaciju na Michigan-Dearborn univerzitetu.

**Porodica koja živi u 1986. godini**

Ako ikada poželite da znate ko je bio ministar 1960. godine, a morate čekati deset minuta

na odgovor, Blaire McMillan je vaša osoba. On uzima svoju enciklopediju koju je dobio od osobe koja mu je donirala čisto iz razloga što ne može shvatiti zašto 26-godišnjak ne želi koristiti internet. Blair i njegova djevojka Morgan iz Kanade se pretvaraju da žive u 1986. godini. Oni čine to kako njihova malodobna djeca ne bi gledala svoje roditelje kako koriste novu tehnologiju a ne igraju se sa njima u dvorištu. Nedavno su putovali po Americi koristeći papirne mape i zabavljajući djecu sa knjigama i naljepnicama, prolazeći pored auta u kojima se nalaze televizori i ostala tehnologija. Jedina stvar koja nije iz 1986. godine jeste njihovo auto koje je 2010. godište, ali bez GPS-a.

**Gospođa koja živi sa 700 mačaka**

Lynea Lattanzio je željela mačku kada je bila sasvim mala, ali njezina majka se nije slagala sa tom idejom. Sada, Lynea živi sama zajedno sa svojih 700 mačaka u Parlieru, Kalifornija.

Počela je spašavati životinje nakon razvoda 1981. godine, od tada ih je spasila 19.000. Ipak, navodi kako nije luda gospođa koja sakuplja mačke. “Kuća mačaka” je najveća ustanova koja se brine za mačke te se brine o njihovoj sterilizaciji i kastraciji. U kući se nalazi najmanje 700 mačaka i 15 pasa. Ona preživljava zahvaljujući donacijama i stipendijama.

**Gospođa koja živi sa mnoštvom pauka**

Mnogi ljudi se plaše pauka poznatog kao lažna crna udovica, izbjegavajući njihova staništa kako ne bi naišli na jednog od njih. Međutim, gospođa Jay Reich pokušava da sakupi ova bića, te čak govori kako bi voljela da je ugrize pauk samo zbog toga da dokaže da nisu opasni. Jay živi u Bracknellu sa svojom rastućom kolekcijom koja broji tri odrasla pauka te deset manjih.

**ŠARENA STRANA**

**Noć vještica**

- Što je to noć vještica??

- Isto što i dan žena, samo po mraku!

**10 sekundi**

U velikoj samoposluzi muškarac prilazi zgodnoj djevojci:

“Oprosti, ovdje negdje mi se izgubila žena”.

“Pa što ja tu mogu?”

“Pa ništa, mogli bi malo popričati... kad god 10 sekundi pričam s nekom djevojkom, moja žena iskoči niotkud!”

**Udovica**

- Koja žena uvijek zna gdje joj je muž?

- Udovica...

**Kuda, Kuda?!?!?!?!**

Muž se uveče vraća sa posla i na stolu ga dočeka ženina poruka: “Mama je bolesna, otišla sam kod nje!”

Zatim poruka na frižideru: “Hrana je u frižideru, samo je podgrij u mikrotalasnoj!”

Muž krene u krevet, opet poruka: “Sanjaj o meni!”

Kad se iznervirao zbog poruka, obuče se i krene da obuva cipelu, a u njoj poruka: “Kuda, kuda???”

**Lijepa**

“Eh, nisam više onako lijepa kao što sam nekad bila” - žali se prodavačica dobroj prijateljici.

“Otkud ti to?”

“Muškarci su počeli da broje sitniš kad im vraćam kusur”.

**To su pobjednici: Teniseri sa invaliditetom**

**na Australian Open–u**

Reporter Telegrafa iz Melburna bio je na mečevima tenisera s invaliditetom, čija se snaga ne može izmjeriti riječima. Pogledajte drugu stranu Australian Open-a, jednako uzbudljivu kao mečevi na Rod Lejver areni. Cijeli teniski svijet se prije početka turnira pitao ko će biti novi šampion Australian Open-a, i da li Novak Đoković i Viktorija Azarenka mogu ponovo da odbrane titule? Početkom druge nedelje turnira dobili smo odgovor da Srbin i Beloruskinja neće podići trofej ove godine, ali je zato reporter Telegrafa pronašao najveće šampione u Melburn parku - ljude u kolicima koji se takmiče na terenima Australian Open-a. Kad se gužva u Melburn parku raščistila, u drugoj nedjelji turnira, na scenu su izašli ljudi sa invaliditetom čije su noge čvrsto vezane za stolicu, ali ih ni to nije spriječilo da se bore, takmiče i na taj način razvesele! Osim jake mentalne snage kojom su se izdigli iznad hendikepa koji imaju, ovi igrači najveću moć posjeduju u rukama, jer odmah poslije udaraca upravljaju kolicima kako bi stigli do lopte, što izuzetno vješto rade. Jedina razlika u pravilima u odnosu na igru ljudi bez invaliditeta je što loptica smije dva puta da odskoči. Loptice umjesto u džepovima od šortsa čuvaju između žica od točkova, a svaki uspješan potez proslavljaju glasno uzvikujući “hajde” (c`mon na engleskom). Kao i na mečevima tenisera bez invaliditeta i ljudi u kolicima vješto skraćuju lopte, izlaze na mrežu, igraju voleje i lobove, a publika u Melburnu to zna da nagradi jakim aplauzom. Na turniru u Melburn parku osobe u kolicima takmiče se od četvrtfinala u singlu, dok u dublovima nastupa po četiri para u obje konkurencije. Iako takmičari pate od istog invaliditeta, teniser iz Južne Afrike Lukas Sithol ima samo jednu ruku.